
PARLAMENTUL  ROMÂNIEI

CAMERA DEPUTAŢILOR

	Comisia pentru administraţie  publică, amenajarea teritoriului şi echilibru ecologic

Nr. 26/238/2012

	Comisia juridică, de  disciplină  şi imunităţi

          Nr. 31/713/2012
          Bucureşti, 24 octombrie 2012


                                                                                                        Pl x 354/2012                                                                                                                                                                                                                  
RAPORT  COMUN
asupra propunerii legislative pentru modificarea şi completarea unor acte normative în vederea eliminării cărţilor de alegător ca document în baza căruia se exercită dreptul de vot

  În conformitate cu prevederile art. 95  din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi  şi Comisia pentru administraţie publică, amenajarea teritoriului şi echilibru ecologic  au fost sesizate spre dezbatere, în fond, cu propunerea legislativă pentru modificarea şi completarea unor acte normative în vederea eliminării cărţilor de alegător ca document în baza căruia se exercită dreptul de vot,  trimisă cu adresa nr. Pl x – nr. 354 din 24 septembrie 2012 şi înregistrată cu nr.31/713 din 24 septembrie 2012 şi, respectiv, sub nr.26/238/2012. 

 Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 17 septembrie 2012.
Consiliul Legislativ, prin avizul nr. 355 din 25 aprilie 2012, a avizat favorabil, cu observaţii şi propuneri, iniţiativa legislativă.
Comisia pentru drepturile omului, culte şi problemele minorităţilor naţionale a transmis un aviz favorabil cu nr. 25/376 din 27 septembrie 2012.
 
Propunerea legislativă are ca obiect de reglementare modificarea şi completarea unor acte normative, în vederea eliminării cărţilor de alegător ca document în baza căruia se exercită dreptul de vot, în scopul înlăturării inadvertenţelor existente în legislaţie.
Potrivit Expunerii de motive, prezentul demers legislativ îşi propune realizarea unei reglementări unitare atât pentru cetăţenii români cu drept de vot din ţară, cât şi pentru cetăţenii români cu drept de vot având domiciliul sau reşedinţa în străinătate, reducerea cheltuielilor determinate de achiziţionarea materialelor consumabile pentru personalizarea şi emiterea cărţilor de alegător, precum şi înlăturarea riscurilor de replicare a acestora, având în vedere lipsa elementelor de siguranţă.


 Membrii Comisiei juridice, de disciplină şi imunităţi şi membrii Comisiei pentru administraţie publică, amenajarea teritoriului şi echilibru ecologic  au examinat propunerea legislativă în şedinţe separate. Membrii Comisiei pentru administraţie publică, amenajarea teritoriului şi echilibru ecologic au dezbătut iniţiativa legislativă în şedinţa din 1 octombrie 2012. La dezbateri a participat, în calitate de invitat, conform dispoziţiilor art. 54 şi 55 din Regulamentul Camerei Deputaţilor, cu modificările şi completările ulterioare, doamna Irina Alexe – şef Departamentul Relaţia cu Parlamentul din Ministerul Administraţiei şi Internelor. Membrii Comisiei juridice, de disciplină şi imunităţi au dezbătut propunerea legislativă în şedinţa din 22 octombrie 2012. La dezbateri a participat, în calitate de invitat, conform dispoziţiilor art. 54 şi 55 din Regulamentul Camerei Deputaţilor, cu modificările şi completările ulterioare, doamna Irina Alexe – şef Departamentul Relaţia cu Parlamentul din Ministerul Administraţiei şi Internelor.

 La dezbateri au fost prezenţi 14 deputaţi, din totalul de 23 de membri ai Comisiei juridice, de disciplină şi imunităţi, iar din totalul celor 28 de membri ai Comisiei pentru administraţie publică, amenajarea teritoriului şi echilibru ecologic  au fost prezenţi 27 deputaţi.  

Cu ocazia dezbaterilor s-a constatat că textele iniţiativei legislative nu sunt corelate cu restul textelor de lege în vigoare. Obiectul reglementării propunerii legislative supusă analizei ar fi trebuit sa vizeze, conform dispoziţiilor art. 59, 64 şi 65 din Legea nr. 24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, toate normele care se impun a fi modificate/abrogate în domeniu, demers care nu a fost finalizat prin propunerea legislativă. De asemenea, iniţiatorii propunerii legislative nu au avut în vedere Legea nr. 287/2009 privind Codul penal, Legea nr. 370/2004 pentru alegerea Preşedintelui României, republicată, Ordonanţa de urgenţă a Guvernului nr. 97/2005 privind evidenţa, domiciliul, reşedinţa şi actele de identitate ale cetăţenilor români, republicată, precum şi Hotărârea Guvernului nr. 697/2000 privind cartea de alegător, cu modificările şi completările ulterioare. 

În urma dezbaterilor, membrii celor două Comisii au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea şi completarea unor acte normative în vederea eliminării cărţilor de alegător ca document în baza căruia se exercită dreptul de vot.


În raport cu obiectul şi conţinutul reglementării, proiectul de lege face parte din categoria legilor organice.

            VICEPREŞEDINTE,                                      PREŞEDINTE,

              Florin IORDACHE                               Bogdan CANTARAGIU
        SECRETAR,                                                 SECRETAR,

         Gabriel ANDRONACHE                                Gheorghe CIOCAN
Consilier parlamentar,                                                           Consilier parlamentar
      Paul Şerban                                                                         Sofia CHELARU

